
Ιστορικό αφιέρωμα μνήμης στον ήρωα των Βαλκανικών Πολέμων 
Ιωάννη Βελισσαρίου 
Στη μνήμη του ήρωα των Βαλκανικών Πολέμων Ιωάννη Βελισσαρίου ήταν αφιερωμένη 
η εκδήλωση, που διοργάνωσε το περασμένο Σάββατο στο Συνεδριακό Κέντρο Κιλκίς, 
ο Σύλλογος Συνταξιούχων Πολιτικών Δημοσίων Υπαλλήλων ν. Κιλκίς, υπό την αιγίδα του Δήμου Κιλκίς.
Για τη ζωή και την εμπλοκή στις στρατιωτικές επιχειρήσεις των Βαλκανικών Πολέμων του ‘’Μαύρου Καβαλάρη’’ όπως ήταν το προσωνύμιο που είχαν δώσει οι στρατιώτες του, λόγω της έφιππης παρουσίας του στο στράτευμα με σκοπό την εμψύχωσή του, μίλησε 
ο Πρόεδρος του παραρτήματος της Ένωσης Αποστράτων Αξιωματικών Στρατού Κιλκίς Σπυρίδων Τσερτσίδης ενώ ο Πρόεδρος του Συλλόγου Συνταξιούχων Πολιτικών Δημοσίων Υπαλλήλων ν. Ιωαννίνων Αλέξανδρος Φαρμάκης επικεντρώθηκε στην κομβικής σημασίας μάχη του Μπιζανίου, που οδήγησε στην απελευθέρωση των Ιωαννίνων, ύστερα από 483 χρόνια σκλαβιάς, και ανέδειξε την πολεμική αρετή του γενναίου αξιωματικού του ελληνικού στρατού.
Ως Διοικητής του 9ου Τάγματος Ευζώνων ο Βελισσαρίου συμμετείχε και στις μάχες Κιλκίς – Λαχανά, Δοϊράνης, κατά τη διάρκεια του σύντομου Β’ Βαλκανικού Πολέμου, και έπεσε μαχόμενος στην Κρέσνα, που βρίσκεται είκοσι χιλιόμετρα πριν από τη βουλγαρική πρωτεύουσα.
Το όνομά του έχει δοθεί σε σημαντικά τοπόσημα των Ιωαννίνων, σε τάγμα των Ευέλπιδων και στο στρατόπεδο Πεζικού της Χαλκίδας.
Την εμβληματική προσωπικότητα του Βελισσαρίου ως σύμβολο πατριωτισμού και απαράμιλλης στρατιωτικής ανδρείας, που κατέχει ξεχωριστή θέση στη νεότερη ελληνική ιστορία, εκθείασαν στους χαιρετισμούς τους ο Σεβασμιώτατος Μητροπολίτης Πολυανής και Κιλκισίου κ.κ. Βαρθολομαίος, ο Δήμαρχος Κιλκίς Δημήτρης Κυριακίδης και ο Πρόεδρος του Συλλόγου Συνταξιούχων Πολιτικών Δημοσίων Υπαλλήλων ν. Κιλκίς Στράτος Ξηρουδάκης. 
Με την παρουσία τους τίμησαν το ιστορικό αφιέρωμα στον μεγάλο ήρωα των Βαλκανικών Πολέμων, το οποίο ήταν ενταγμένο στο εορταστικό πρόγραμμα των εκδηλώσεων του Δήμου για τους Πεντεκαίδεκα Μάρτυρες, και ο Αντιπρόεδρος της Βουλής, βουλευτής Κιλκίς Γιώργος Γεωργαντάς, οι Αντιδήμαρχοι Θεμιστοκλής Κοσμίδης, Ελένη Πατλάκη, ο περιφερειακός σύμβουλος Σταμάτης Παπουλίδης, ο Ταξίαρχος της 71ης Αερομεταφερόμενης Ταξιαρχίας ‘’Πόντος’’ Αριστείδης Τσουκαλάς, οι Πρόεδροι του Συνδέσμου Εφέδρων Αξιωματικών Κωνσταντίνος Παπανικολάου και Αποστράτων Πυροσβεστών Δημήτρης Σιάπκας, ο Γενικός Διευθυντής της ΑΝ.ΚΙ Παναγιώτης Κωνσταντινίδης, οι πρώην βουλευτές Θεόδωρος Πασσαλίδης, Γιώργος Φραγγίδης, ο πρώην Δήμαρχος Κιλκίς Αναστάσιος Αμανατίδης, πολίτες καθώς και πολυμελή αντιπροσωπεία του Συλλόγου Συνταξιούχων Πολιτικών Δημοσίων Υπαλλήλων ν. Ιωαννίνων.    
